По време на Зимната война Франция доставя на Финландия 30 MS.406. По-късно Финландия получава от Германия още 46 MS.406 и 11 MS.410 от трофейните френски машини. По това време тези изтребители вече са много остарели, но липсата на техника принуждава финландците да предприемат опити за тяхното модернизиране. Под ръководството на авиационния инженер Аарне Лакомаа (Aarne Lakomaa) една машина е преоборудвана със съветския двигател М-105П, който всъщност е развитие на лицензна версия на френския Hispano-Suiza 12Y. Модификацията се оказва успешна (скоростта достига до 525 km/h) и самолетът е приет на въоръжение под името Mörko Moraani (Мьорко Мораани; e митично същество, страшилище във финландския фолклор). Въоръжението на модифицираните самолети също не е оригинално – използвани са немските 20-mm моторни оръдия &lt;a href="MG-151"&gt;MG-151/20&lt;/a&gt; и трофейни съветски картечници УБ. До края на Съветско-финландската война (1941 – 1944) са произведени само три екземпляра, като след края на Втората световна война броят на финландските Mörko Moraani достига до 41.